Mijozlarga hisobvaraqlar ochish boʻyicha belgilangan talablarni, ularning hisobvaraqlariga mablagʻlarni hisobga kiritish va hisobdan chiqarish, ish haqi va qonun hujjatlarida nazarda tutilgan boshqa ehtiyojlar uchun naqd pul berish tartibini buzganlik uchun tijorat banklariga jarima sanksiyalarini qoʻllash tartibi toʻgʻrisida nizomni tasdiqlash haqida
(law, 2019-09-25)

Oʻzbekiston Respublikasi Vazirlar Mahkamasining 2001-yil 22-iyundagi “Naqd pul muomalasini mustahkamlash va tijorat banklari masʼuliyatini oshirish boʻyicha qoʻshimcha chora-tadbirlar toʻgʻrisida”gi 264-son qarori 6-bandini bajarish maqsadida Oʻzbekiston Respublikasi Markaziy banki Boshqaruvi qaror qiladi: 1. Mijozlarga hisobvaraqlar ochish boʻyicha belgilangan talablarni, ularning hisobvaraqlariga mablagʻlarni hisobga kiritish va hisobdan chiqarish, ish haqi va qonun hujjatlarida nazarda tutilgan boshqa ehtiyojlar uchun naqd pul berish tartibini buzganlik uchun tijorat banklariga jarima sanksiyalarini qoʻllash tartibi toʻgʻrisida nizom ilovaga muvofiq tasdiqlansin. 2. Mazkur Qaror Oʻzbekiston Respublikasi Adliya vazirligida davlat roʻyxatidan oʻtgan kundan boshlab oʻn kundan keyin amalga kiritilsin. 1. Mazkur Nizom Oʻzbekiston Respublikasining “Elektron toʻlovlar toʻgʻrisida”gi Qonuni (Oʻzbekiston Respublikasi Oliy Majlisi palatalarining Axborotnomasi, 2005-yil, 12-son, 412-modda) hamda Oʻzbekiston Respublikasi Vazirlar Mahkamasining “Naqd pul muomalasini mustahkamlash va tijorat banklarining masʼuliyatini oshirishga doir qoʻshimcha chora-tadbirlar toʻgʻrisida” 2001-yil 22-iyundagi 264-sonli qarorining (Oʻzbekiston Respublikasi qonun hujjatlari toʻplami, 2001-yil, 12-son, 79-modda) ijrosini taʼminlash maqsadida ishlab chiqilgan. 2. Mazkur qonun hujjati tijorat banklariga nisbatan jarima jazo choralari miqdori va ularni qoʻllash, shuningdek ularni tijorat banklarining noqonuniy harakatlari tufayli huquq va manfaatlari buzilgan mijozlar foydasiga oʻtkazish tartibini belgilaydi. 3. Mazkur Nizomda nazarda tutilgan masʼuliyat choralari bank va mijoz oʻrtasida tuzilgan shartnoma matniga kiritilishi shart. 4. Markaziy bank meʼyoriy hujjatlarda nazarda tutilgan barcha zaruriy hujjatlar taqdim etilganidan keyin banklar tomonidan hisobvaraqlar ochishda sababsiz kechiktirilganlik yoki ochishdan bosh tortganlik, shuningdek mazkur turdagi hisobvaraq ochish uchun ortiqcha hujjatlarni talab qilganligi uchun bank ustav sarmoyasi belgilangan eng kam miqdorining 0,02 foizi miqdorida jarima toʻlaydi. 5. Banklar tomonidan ish haqi va qonunlarda nazarda tutilgan boshqa ehtiyojlar uchun oʻz vaqtida naqd pul bermaganlik uchun mijozlarga, shu jumladan, tadbirkorlik subyektlariga ular hisobvaraqlarida mablagʻ boʻlganida bank ustav sarmoyasi belgilangan eng kam miqdorining 0,005 foizi miqdorida jarima toʻlaydi. 6. Qonunchilikda oʻrnatilgan mijozlar hisobvaraqlariga pullarni hisobga kiritish va hisobdan chiqarish tartibini buzganlik uchun, elektron toʻlovlarni amalga oshirishning va xato amalga oshirilgan elektron toʻlovlarni qaytarishning oʻrnatilgan muddatlarini buzishni istisno etgan holda, bank ustav kapitalining eng kam miqdorining 0,01 foizi miqdorida jarima toʻlaydi. Elektron toʻlovlarni amalga oshirishning qonun hujjatlarida oʻrnatilgan muddatlari bank tomonidan buzilgan taqdirda, u mijozga kechiktirilgan har bir kun uchun kechiktirilgan elektron toʻlov summasining 0,1 foizi miqdorida, lekin kechiktirilgan elektron toʻlov summasining 10 foizidan koʻp boʻlmagan miqdorda penya toʻlashi shart. Bankning aybi bilan elektron toʻlov notoʻgʻri amalga oshirilgan taqdirda, u mablagʻni xatolik aniqlangan kundan keyingi ish kunidan kechiktirmasdan oluvchining hisobvaragʻiga oʻtkazishi shart. Aks holda, mijoz bankdan mablagʻlarni qaytarishni, shuningdek kechiktirilgan har bir kun uchun notoʻgʻri amalga oshirilgan elektron toʻlov summasining 0,1 foizi miqdorida, lekin notoʻgʻri amalga oshirilgan elektron toʻlov summaning 10 foizidan koʻp boʻlmagan miqdorda penya toʻlashni qonunda belgilangan tartibda talab qilish huquqiga ega. 7. Banklar quyidagi hollarda jarima toʻlashdan ozod qilinadi: a) fors-major holatlari, shu jumladan, banklararo elektron toʻlovlar tizimida roʻy berishi mumkin boʻlgan uzilish; b) bank mijozi tomonidan amaldagi qonunlarda belgilangan talablarga mos kelmaydigan toʻlov hujjatlari taqdim qilinganda; v) qonunlarda belgilangan tartibga bank yoki mijoz hisobvaraqlari boʻyicha operatsiyalar toʻxtatilganda. 8. Bank va mijoz oʻrtasida nizolar shartnoma shartlariga koʻra hal qilinadi. Vujudga kelgan nizolar oʻzaro kelishib hal qilinishining imkoni boʻlmasa, ular sud tartibida koʻrib chiqilishi mumkin. 9. Mazkur Nizomning 4 — 6-bandlariga muvofiq, bank tomonidan toʻlangan jarima summasi qisman qonunbuzarlikka yoʻl qoʻygan bank (filiali) rahbari va bosh buxgalteri tomonidan qoplanadi.